ཁོང་གིས་ཞང་ཞུང་བར་པའི་མཁས་པ་ཆེན་པོ་ཨ་ནུ་འཕྲག་ཐག་ལ་གཏུགས་ནས་ལོ་ཙཱ་མཁས་པར་སྦྱངས་ཏེ་རྒྱུད་འདི་ཞུས།འོན་ཀྱང་འགྱུར་ལྔ་རུ་བཤད་པ་ནི་གཙོ་ཆེ་བའི་སྒོ་ནས་བཤད་པ་ལས།དེ་མིན་སྐད་གཞན་དུའང་བརྒྱུད་པ་ནི།ལྷ་དང་ཀླུ་དང་དབལ་རོང་དང་རྒྱ་གར་དང་རྒྱ་ནག་ཐོ་གར་དང་ཕྲོམ་ལས་སོགས་ཀྱི་སྐད་དུའང་བརྒྱུད་པར་གསུངས།བོད་སྐད་དུ།གསང་ཆེན་མ་རྒྱུད་ཐུགས་རྗེ་ཉི་མའི་རྒྱུད་ཅེས་པར།ཞང་ཞུང་གི་སྐད་དུ་འདི་ལྟར།ཨུ་ཡེ་ཐ་ཙོན་མ་ཏྲ་ཉི་རི་ཀུ་ཤུ་ཧ་སངས་ཀྱིན་ཏན་ཏྲ།ཞེས་པར་བསྒྱུར་ཅིང་སྒྲ་བསྒྱུར་སྟངས་ལའང་མི་འདྲ་བ་མང་དུ་ཡོད་པ་སྟེ།དོན་འགྱུར་དང་ཐང་ལོག་བརྡ་སྐད་ལས་སོགས་ཡོད་པའི་ནང་ནས།སྒྲ་ཐད་ཀམ་མམ་ཐད་འགྱུར་དུ་བསྒྱུར་བ་ཞེས་སྒྲ་ཡི་བསྒྱུར་སྟངས་ཞིག་སྟེ།དོན་བསྒྱུར་མ་ཡིན་པར་སྒྲ་ཐད་ཀར་ཐད་ཀར་སྐད་རིགས་མི་གཅིག་པའི་སྐད་ཡིག་ཏུ་བསྒྱུར་བ་ལ་བརྗོད་ཅིང་།